Ян Даўгірд

Ян Даўгірд, Даўгерд (пам. на пачатку 1443) — літоўскі баярын герба «Памян».

Імаверна, родзіч Сака, які быў прыняты да герба «Памян» у Гарадзельскай уніі. Магчыма тоесны Даўгірду Салкулевічу, які згадваецца ў канцы XIII — пачатку XIV стагоддзяў.

Маршалак гаспадарскі пры вялікім князю Вітаўце (зг. 1424), быў старостам камянецкім (зг. 16.9.1426), але пасля смерці Вітаўта ў 1430 годзе, пад ціскам падольскіх паноў, адмовіўся ад староства камянецкага. Пры вялікім князю Свідрыгайле з 1431 года староста віленскі, затым ваявода віленскі (не пазней 1433 — 1443). Заставаўся віленскім ваяводам і пры вялікім князю Жыгімонце Кейстутавічы, пэўна не вядома яго роля ў змове супраць Жыгімонта (1440).

 Сям’я 
Быў жанаты, паводле тастамента 1485 года ў пераказе рэгесту 1634 года, з невядомай імем дачкой пана Андрэя Гаштольда. Пра іншыя шлюбы не вядома. Ёсць звесткі пра прынамсі чатырох дзяцей.
 Андрушка (Андрэй) Даўгірдавіч — згадваецца ў 1454—1461 гадах, уладальнікам маёнткаў над сярэдняй Віліяй, пан на Свіранах і Лынтупах.
 Анушка (Ганна) Даўгірдаўна — у першым шлюбе (? — паміж 1461—1468) з панам Юшкам Гойцавічам, у другім (да 1481 — ?) з панам Іванам Іллінічам.
 Олюшка (Алена) Даўгірдаўна (? -- паміж 26.9.1502 і сакавіком 1503) — у шлюбе (да 1443 — ?) з князем Петкам Свірскім.
 Багдана Даўгірдаўна (? -- пасля 1485) — напэўна, у шлюбе з Аляксандрам Вадарацкім, але не выключана, што ў пана Даўгірда была яшчэ адна дачка і Вадарацкі быў яе мужам

 Літаратура 
 Dowgird Jan // PSB, t. 5. -- Kraków, 1939–1946. -- S. 350–351.
 Semkowicz W. O litewskich rodach bojarskich zbratanych ze szlachta polska w Horodle roku 1413 // Rocznik Polskiego Towarzystwa Heraldycznego we Lwowie. 1926—1927, T. 8.


Катэгорыя:Баяры літоўскія
Катэгорыя:Ваяводы віленскія
Катэгорыя:Маршалкі гаспадарскія
Катэгорыя:Старосты падольскія
Катэгорыя:Старосты луцкія